En metaldetektor er et måleinstrument, der ved hjælp af elektromagnetisk induktion identificerer metalværdier fra diverse metaller. Det benyttes for eksempel af detektorførere i deres jagt på levn fra fortiden, der indeholder metaller, og flere af Danmarks arkæologiske fund gøres med disse apparater. Metaldetektoren bruges endvidere i sikkerhedsbrancen – i lufthavne og lignende – når der skal screenes for våben og andre uønskede metalgenstande. I Danmark må private anvende metaldetektor på åbent land, sålænge der ikke graves dybere end pløjelaget. Det er ulovligt at gå med metaldetektor på fredede fortidsminder, som gravhøje, jættestuer, stendysser, voldsteder, skanser, gravpladser m.v. Alle synlige fortidsminder er fredede uafhængigt om der er opsat fredningsten eller anden skiltning.  Ved påtræfning af større genstande eller skattefund skal den relevante arkæologiske museum kontaktes. Skattefund er defineret som to eller flere metalfund fundet samlet.   Lovgivningen er reguleret af danefæslovgivningen, hvorved fund skal afleveres til Nationalmuseet via det nærmeste arkæologiske museum.   Derudover skal man også, som ved anden færdsel på privat område, have tilladelse fra lodsejeren.